**Beograd, 17.3.2020.**

Zbog velikog broj pitanja koje ste nam danas uputili, u vezi sa novonastalom situacijom sa pandemijom COVID-19 virusa i usled vanrednog stanja koje je proglašeno u Službenom glasniku br.30 od 16.3.2020., želimo da vam uputimo ovaj **dopis koji sadrži inicijalne informacije u vezi poslovnih, radno-pravnih i poreskih implikacija ove situacije**.

Odluke objavljene u Službenom glasniku ne sadrže ništa što se odnosi na dnevno poslovanje ili poreske obaveze poslodavaca, osnivača i/ili status zaposlenih.

Dalje odluke i konkretne mere Vlade i predlozi stručnih udruženja, se mogu očekivati u narednim danima. Pratimo situaciju sa najvećom pažnjom.

Zbog nedostatka informacija i različitih tumačenja, **molimo vas da ova rešenja ne smatrate zvaničnim preporukama.**

Potencijalna rešenja kojima možemo da se bavimo danas u ovom dopisu zasnovana su na trenutno aktuelnoj regulativi i postojećim zakonima, i **mogu vam pružiti okvir za planiranje i razmatranje opcija**, u iščekivanju daljih mera Vlade.

**Ono što jeste naša zvaničan preporuka je da vaše konkretne akcije i postupanja sačuvate za neki od narednu sedmicu, kada bude bilo raspoloživo više informacija**.

**Privremene odjave**

Moguće je izvršiti privremenu odjavu delatnosti na način da za osnivače ordinacija bude obustavljeno plaćanje poreza i doprinosa. Privremena odjava ne može značiti i prestanak obaveza za plaćanje poreza i doprinosa za zaposlene. Zaposleni ostaju zaposleni.

Problem sa privremenom odjavom bez plaćanja poreza i doprinosa za osnivače jeste to što u tom **scenariju prestaje zdravstveno osiguranje za osnivača i članove porodice** koji su preko njega/nje osigurani. U doba pandemije, ovo verovatno nije najbolje rešenje. U slučaju ovakve odjave prestaje i penziono osiguranje, ali verujemo da je to manji problem od zdravstvenog.

Za osnivače koji su u režimu poslovnih knjiga, postoji opcija da se prekine sa isplatom lične zarade i da se plaćaju minimalni doprinosi za osnivača, čime se čuva status osiguranika zdravstvenog osiguranja. Za ove procedure se objavite svom knjigovođi.

**Privremena odjava je mera koju svakako možemo da posavetujemo ako osećate da promet i interesovanje pacijenata može naglo da otpadne, ali uz razumevanje da se ostaje bez zdravstvenog osiguranja i da zaposleni ostaju zaposleni.**

**Bitno u vezi procedura privremene odjave jeste da se one mogu realizovati u trenutnoj situaciji gde i dalje rade šalteri pošte i šalteri APR-a. (17.3.2020.)**

**Porezi i doprinosi za zaposlene**

**U ovom trenutku ne postoji niti jedna situacija u kojoj poslodavac biva oslobođen plaćanja poreza i doprinosa za svoje zaposlene.**

**Razmatranje opcija: Odredbe članova 114. do 117. Zakona o radu**

Po našem mišljenju, u ovim odredbama Zakona o radu, treba tražiti rešenja ***(u ovom trenutku i do donošenja daljih mera).***

Prema ovim odredbama, definišu se svi (i jedini) slučajevi isplaćivanja naknada zaposlenima.

Poslodavac može doneti odluku o prekidu rada usled neobezbeđivanja bezbednosti i zaštite života i zdravlja na radu, koja je uslov daljeg obavljanja rada bez ugrožavanja života i zdravlja zaposlenih i drugih lica (čl. 117). Član poručuje da odluku o prekidu rada može doneti nadležni organ **ILI** poslodavac. Dakle, poslodavac može doneti odluku o prekidu rada. Ovaj član takođe navodi da se odluka donosi na osnovu tzv opšteg akta.

Članom 8 Zakona o radu, kao opšti akt se definiše kolektivni ugovor ili pravilnik o radu. Oba ova dokumenta nisu u obavezi da imaju male zdravstvene organizacije (manje od 10 zaposlenih). Tako, dakle za male zdravstvene organizacije privatnog zdravstva, umesto tzv opšteg akta treba za osnov uzeti ugovor o radu, tj aneks ugovora o radu.

**Postojeći ugovori o radu mogu se smatrati osnovom iz koga proističe mogućnost da poslodavac donese odluku o prestanku rada, jer za sva prava i mogućnosti, koja eksplicitno nisu definisana u Ugovoru, primenjuje se direktno Zakon o radu.**

**Za vreme ovakvog prekida rada, koji je izazvan smanjenjem obima posla i bez krivice zaposlenog (slučaj više sile – pandemije), zaposleni ima pravo na 60% prosečne zarade u zadnjih 12 meseci u trajanju do 45 radnih dana. Izuzetno, ovaj rok se može produžiti (član 116).**

**Shodno bi se plaćalo i 60% poreza i doprinosa.**

**Dakle, za prekid rada je dovoljna samo Odluka poslodavca.**

**Ovo je jedina opcija koja podrazumeva smanjenje troškova u vezi sa radnom snagom, a da se ne govori o otpuštanju radnika.**

**NAPOMENA** u vezi ovog scenarija je da se on može **odnositi samo na zarade koje su veće od minimalne propisane zarade (33.175,00 RSD neto), i da isplaćene sume ne mogu biti manje od ove sume.**

**Dakle, ukoliko su zaposleni prijavljeni na minimalne zarade, onda ovaj scenario ne donosi uštede, jer se po Zakonu ne mogu isplatiti zarade koje su manje od minimalne.**

**Druge opcije**

Obaziremo se na još dve opcije, ali one ne podrazumevaju smanjenje troškova ili nisu u skladu sa prirodom Zakona o radu.

Opcija – Godišnji odmor

Postoji mogućnost proglašenja kolektivnog godišnjeg odmora. Zaposlenom se može ponuditi korišćenje godišnjeg odmora za vreme dok traje vanredno stanje ili se može doneti rešenje o korišćenju kolektivnog godišnjeg odmora za vreme trajanja vanrednog stanja. Kada je zaposleni na godišnjem odmoru, pripada mu pravo na naknadu zarade za vreme korišćenja godišnjeg odmora u visini 100% od prosečne zarade u prethodnih 12 meseci.

Opcija – Neplaćeno odsustvo

Poslodavac može zaposlenom da odobri odsustvo bez naknade zarade (neplaćeno odsustvo), ali samo u veoma specifičnim situacijama – odsluženje vojnog roka, upućivanje na rad u inostranstvu izbor na funkciju, odsluženje kazne zatvora. Dodatno, neplaćeno se daje na osnovu zahteva zaposlenog.

Dakle, neplaćeno odsustvo je veoma specifična opcija, koja može da odigra ulogu u retkim i specifičnim slučajevima.

**Otpuštanje radnika**

**Snažno savetujemo da se ne upuštate u otpuštanje radnika u ovom trenutku.**

Verujemo da će Vlada doneti nove mere i razjasniti situaciju u vezi sa radno-pravnim i poreskim aspektima novonastale krize.

Otpuštanje radnika u ranoj fazi razvoja situacije potencijalno može da se vrati i kao bumerang – formalno pravno i reputaciono.

**Mišljenja smo da bi otpuštanje radnika usled epidemije bilo suprotno odredbama člana 179. Zakona o radu.** (opšte navođenje razloga za otpuštanje radnika)

**Fiskalne kase**

Pitanje fiskalnih kasa je direktno u vezi sa radnim vremenom i kontinuitetom rada u organizaciji. Ukoliko se budu donosile odluke o prekidu rada, ili ukoliko Vlada donese sličnu odluku (npr. smanjenje radog vremena ili prekid rada privatnog zdravstva), shodno tome i na tehničkom nivou će se rešavati i pitanje funkcionisanja fiskalnih kasa.

**Opšta i bitna informacija o plaćanju poreza i doprinosa na plate zaposlenih**

U ovom trenutku, čekajući potencijalno nove mere Vlade, moramo da usmerimo pažnju na to da u Srbiji NIKADA do sada nisu bile uvedene olakšice u vezi plaćanja poreza i doprinosa u sličnim slučajevima. Pun iznos poreza i doprinosa se plaćao i za vreme NATO agresije i bombardovanja 1999. godine. Olakšice nisu postojale ni za vreme krize hiperinflacije niti u bilo kom drugom trenutku u zadnjih 30 godina.

Sa druge strane, vremena su se promenila, i u trenucima kada se dešava ova – za celu planetu – nova situacija sa pandemijom novog virusa, Vlade širom sveta donose brojne mere zaštite malih srednjih preduzeća i preduzetnika.

Tako dakle, imamo tridesetogodišnje iskustvo koje govori da država nikad nije popustila i sadašnju globalnu situaciju u kojoj Vlade širom sveta kopiraju mere jedna od drugih.

Moguće je da će Vlada Republike Srbije odlučiti da čuje glas strukovnih udruženja i privrednika, i/ili kopira ili prilagodi neke od mera koje se primenjuju u EU, susedskim zemljama ili koje se primenjuju u Kini.

**Neke od mera koje se primenjuju u inostranstvu**

Apelujemo na vas da se obratite svojim profesionalnim asocijacijama i da preko njih zahtevate da se od Vlade traži uvođenje mera koje će sačuvati radna mesta i omogućiti prevazilaženje krize, čije se trajanje može proceniti na 2 do 3 meseca.

Brojne zemlje u okruženju razmatraju ili su već uvele mere poput:

* **Grejs perioda na plaćanje poreza i doprinosa za radnike i osnivače**
* **Odlaganje plaćanja drugih poreza za osnivače – razlika poreza na samostalnu delatnost i poreza na ukupan prihod građana (za mnoge od vas oba poreza pristižu u rokovima 15.4. i 15.5.)**
* **Mogućnost odlaganja plaćanja anuiteta pristiglih kredita**
* **Olakšavanje funkcionisanja elektronskim putem (u našem primeru - da privremena odjava da se vrši potpuno elektronski)**
* **Država da plati odsustvo jednog od roditelja, kako bi omogućila čuvanje dece u slučaju obustavljene nastave**
* **Davanje direktne finansijske podrške malim biznisima**
* **Poreski krediti i poreski ’raspusti’ (tax holidays) i razne vrste poreskih olakšica za vreme trajanja krize.**

**Zaključak**

U najskorije vreme, nadamo se u narednim satima i danima, očekuju se nove mere Vlade i nadamo se da će biti usmerene na održavanje biznisa i radnih mesta u sektorima koji su pogođeni (među kojima je i privatno zdravstvo).

**Snažno savetujemo da se sa preduzimanjem koraka sačeka još nekoliko dana, tj da se koraci preduzimaju u sedmici koja počinje 23. marta, dok situacija ne postane jasnija. Moguće je da će novo-doneta rešenja biti i povoljnija od onoga što zakoni trenutno pripisuju, jer je situacija zaista nova i veoma kompleksna.**

|  |  |
| --- | --- |
| **Stomatološka komora Srbije** |  **Knjigovodstvena agencija ’Došen’**Slika na kojoj se nalazi clipart  Opis je automatski generisan |